บาทเปิด 31.03 บาทต่อดอลลาร์ อ่อนค่า
เงินบาทเปิดตลาด 31.03 บาทต่อดอลลาร์ อ่อนค่าตามตลาดโลก ให้กรอบวันนี้ 30.95-31.10บาทต่อดอลลาร์จับตาตัวเลขส่งออกไทย
25 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.03 บาท/ดอลลาร์ อ่อนค่าจากปิดตลาดเย็นวานนี้ที่ระดับ 31.01 บาท/ดอลลาร์ เคลื่อนไหวตามทิศทางตลาดโลก เนื่องจากดอลลาร์ปรับตัวแข็งค่าหลังนักลงทุนหันมาถือครองมากขึ้น เพราะมีความกังวลต่อสถานการณ์การแพร่ระบาดของโรคโควิด-19 ในสหภาพยุโรปที่มีความรุนแรง ขณะที่การแก้ปัญหาดังกล่าวในสหรัฐมีความคืบหน้าเรื่องการกระจายวัคซีนและการรณรงค์ให้ประชาชนสวมหน้ากากมากขึ้นซึ่งช่วยชะลอให้ยอดผู้ป่วยติดเชื้อรายใหม่ลดลง
"บาทอ่อนค่าตามตลาดโลก เนื่องดอลลาร์แข็งค่าหลังได้รับแรงหนุนจากนักลงทุนที่กังวลเรื่องสถานการณ์โควิดในสหภาพยุโรปจึงเทขายยูโรแล้วมาถือครองดอลลาร์มากขึ้น" นักบริหารเงิน กล่าว
นักบริหารเงินประเมินกรอบการเคลื่อนไหวของเงินในวันนี้ไว้ที่ 30.95-31.10 บาท/ดอลลาร์ สำหรับปัจจัยในประเทศที่สำคัญคือการแถลงตัวเลขการส่งออกและนำเข้าเดือน ก.พ.64 ของกระทรวงพาณิชย์